b'\n_START_ARTICLE_\nGliese 436\n_START_SECTION_\nPropietats\n_START_PARAGRAPH_\nGlieses 436 \xc3\xa9s una estrella de tipus M2.5V i, per tant, una nana roja. Els models estel\xc2\xb7lars donen una mida estimada d\'aproximadament un 42% del radi del Sol. El mateix models prediu que la temperatura de l\'atmosfera m\xc3\xa9s exterior \xc3\xa9s de 3.318 K, donant-li el color ataronjat d\'una estrella de tipus M. Les estrelles d\'aquest tipus generen energia a un ritme molt lent, donant nom\xc3\xa9s un 2,5% de la lluminositat del Sol._NEWLINE_Gliese 436 \xc3\xa9s m\xc3\xa9s alguns milers de milions d\'anys m\xc3\xa9s vella que el Sol, i l\'abund\xc3\xa0ncia d\'elements pesants (m\xc3\xa9s pesants que l\'Heli-4) de nom\xc3\xa9s el 48% de la del Sol. La velocitat de rotaci\xc3\xb3 \xc3\xa9s d\'1,0 km/s i la cromosfera te poca activitat magn\xc3\xa8tica. Pertany al grup de les "Estrelles de disc" amb una velocitat en termes de coordenades gal\xc3\xa0ctiques de U=+44,\xc2\xa0V=\xe2\x88\x9220 i\xc2\xa0W=+20\xc2\xa0km/s.\n_START_SECTION_\nSistema planetari\n_START_PARAGRAPH_\nL\'estrella te un sistema planetari, amb almenys un planeta confirmat, Gliese 436 b. El planeta t\xc3\xa9 un per\xc3\xadode orbital de 2.6 dies terrestres i transita l\'estrella vista des de la Terra. T\xc3\xa9 una massa de 22,2 masses terrestres i te un di\xc3\xa0metre aproximat de 55.000 km, donant una massa i un radi similar als planetes gelats gegants Ur\xc3\xa0 i Nept\xc3\xba. En general les mesures d\'espectrosc\xc3\xb2pia Dopplers no poden donar la massa del planeta, i donen la mesura del producte M sin(i), on M \xc3\xa9s la massa del planeta i i \xc3\xa9s la inclinaci\xc3\xb3 de la seva \xc3\xb2rbita, que acostuma a ser desconeguda. En el cas particular de Glieses 436 b, els transits permeten determinar la inclinaci\xc3\xb3, donant que aquesta \xc3\xa9s molt propera als 90 graus. Per tant, la massa calculada \xc3\xa9s la massa real del planeta. Es creu que el planeta est\xc3\xa0 format per gel calent amb un recobriment extern d\'hidrogen i heli, d\'aqu\xc3\xad el nom de "Nept\xc3\xba ardent". _NEWLINE_L\'orbita del planeta Gliese 436 b est\xc3\xa0 desalineada amb la rotaci\xc3\xb3 de l\'estrella i presenta una gran excentricitat. Donat que les forces de marea haurien de circularitzar l\'\xc3\xb2rbita en poc temps (en termes astron\xc3\xb2mics), suggereix que l\'\xc3\xb2rbita est\xc3\xa0 pertorbada per algun altre planeta al sistema.\n_START_SECTION_\nHipot\xc3\xa8tic segon planeta\n_START_PARAGRAPH_\nAquest altre planeta \xe2\x80\x94Gliese 436 c\xe2\x80\x94 es va anunciar el 2008 per part d\'astr\xc3\xb2noms espanyols, fruit de l\'an\xc3\xa0lisi de les dades orbitals de Gliese 436b. Els par\xc3\xa0metres donaven 5,2 dies de per\xc3\xadode orbital i un semieix major e 0,045 UA. Es pensava que el planeta tenia unes 5 masses terrestres i un radi 1,5 cops el de la Terra. Donada aquesta mida, el planeta hauria de ser roc\xc3\xb3s, de tipus terrestre._NEWLINE_An\xc3\xa0lisis posteriors van mostrar que el sistema presentat no seria estable i el descobriment va ser retractat durant una confer\xc3\xa8ncia a Boston el mateix 2008._NEWLINE_Tot i que va ser retractat aquest candidat, altres estudis van concloure que era plausible l\'exist\xc3\xa8ncia d\'un segon planeta al voltant de Gliese 436. Amb l\'an\xc3\xa0lisi d\'un tr\xc3\xa0nsit no registrat fins al moment l\'11 de gener de 2005 i observacions d\'astr\xc3\xb2noms aficionats, s\'ha suggerit que hi ha una tend\xc3\xa8ncia a incrementar-se la inclinaci\xc3\xb3 de l\'\xc3\xb2rbita de Gliese 436 b, encara que no s\'ha pogut confirmar aquesta tend\xc3\xa8ncia. Aquest canvi d\'inclinaci\xc3\xb3 seria compatible amb una pertorbaci\xc3\xb3 per part d\'un planeta de menys de 12 masses terrestres i un radi orbital d\'aproximadament 0,08 UA.\n_START_SECTION_\nDos candidats m\xc3\xa9s\n_START_PARAGRAPH_\nEl juliol de 2012, la NASA va anunciar que astr\xc3\xb2noms de la Universitat de Florida Central utilitzant el telescopi espacial Spitzer, creuen fermament que han observat un segon planeta. Aquest candidat va rebre la denominaci\xc3\xb3 UCF-1.01. Les seves mesures donen un radi d\'aproximadament dos ter\xc3\xa7os del de la Terra, assumint una densitat similar a la terrestre de 5,5 g/cm\xc2\xb3, una massa estimada de 0,3 cops la de la Terra i una gravetat a la superf\xc3\xadcie de dos ter\xc3\xa7os de la de la Terra. Orbitaria a 0,0185 UA de l\'estrella cada 1,3659 dies. _NEWLINE_Els astr\xc3\xb2noms creuen que han trobat evid\xc3\xa8ncies d\'un segon planeta candidat, UCF-1.02, de mida similar, tot i que amb nom\xc3\xa9s un tr\xc3\xa0nsit registrat el seu per\xc3\xadode orbital \xc3\xa9s encara desconegut. _NEWLINE_Si aquests dos planetes es confirmen per altres observacions, rebran les designacions "Gliese 436 c" i "Gliese 436 d"'